Shaharsozlik sohasidagi nizolarni sudga qadar koʻrib chiqish tartibi toʻgʻrisidagi nizomni tasdiqlash haqida
(resolution, 2024-08-12)

Oʻzbekiston Respublikasi Prezidentining “Maʼmuriy islohotlar doirasida qurilish va uy-joy kommunal xoʻjaligi sohasida davlat boshqaruvini samarali tashkil qilish chora-tadbirlari toʻgʻrisida” 2023-yil 28-avgustdagi PF-151-son Farmoni ijrosini taʼminlash, shuningdek, shaharsozlik sohasida yuzaga keladigan nizolarni sudga qadar hal qilish tartibini joriy qilish maqsadida Vazirlar Mahkamasi qaror qiladi: 1. Quyidagilar: Shaharsozlik kodeksiga muvofiq Qurilish va uy-joy kommunal xoʻjaligi vazirligi oʻz vakolatlari doirasidagi masalalar yuzasidan shaharsozlik faoliyati subyektlari oʻrtasidagi kelishmovchiliklarni koʻrib chiqishi belgilanganligi; “Litsenziyalash, ruxsat berish va xabardor qilish tartib-taomillari toʻgʻrisida”gi Qonun va Shaharsozlik kodeksiga muvofiq Qurilish va uy-joy kommunal xoʻjaligi vazirligining hududiy boʻlinmalari tomonidan jismoniy va yuridik shaxslarga shaharsozlik faoliyatini amalga oshirish uchun ruxsat etish xususiyatiga ega hujjatlar berilishi maʼlumot uchun qabul qilinsin. 2. Quyidagilar: Shaharsozlik sohasidagi nizolarni sudga qadar koʻrib chiqish tartibi toʻgʻrisidagi nizom 1-ilovaga; Shaharsozlik sohasida nizolarni sudga qadar koʻrib chiqish va hal etish boʻyicha idoralararo komissiya tarkibi 2-ilovaga muvofiq tasdiqlansin. 3. Qurilish va uy-joy kommunal xoʻjaligi vazirligi ikki oy muddatda: “Shaffof qurilish” milliy axborot tizimida Shaharsozlik sohasida nizolarni sudga qadar hal qilish natijalari boʻyicha reyestrni ishga tushirsin; manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ushbu qarorga muvofiqlashtirsin; Oʻzbekiston Milliy axborot agentligi va Milliy teleradiokompaniya bilan birgalikda mazkur qarorning mazmun va mohiyati ommaviy axborot vositalarida keng yoritilishini taʼminlasin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov zimmasiga yuklansin. 1. Mazkur Nizom shaharsozlik sohasidagi nizolarni sudga qadar koʻrib chiqish tartibini belgilaydi. 2. Ushbu Nizomda quyidagi asosiy tushunchalardan foydalaniladi: vakolatli organ — murojaatda koʻrsatilgan shaharsozlik sohasida ruxsat etish xususiyatiga ega hujjatni qabul qilgan yoki qabul qilishni rad etgan tashkilot yoki boʻlinma; manfaatdor shaxs — shaharsozlik sohasida ruxsat berilgan yoki rad etilgan yoxud daxldor boʻlgan shaxs, shuningdek, huquqlari va qonuniy manfaatlari ushbu hujjatga yoki harakatga daxldor boʻlishi mumkin boʻlgan jismoniy yoki yuridik shaxs; ruxsat etish xususiyatiga ega hujjat — shaharsozlik faoliyati sohasida vakolatli organ tomonidan ruxsatnoma, kelishuv, xulosa shaklida, shuningdek, qonunchilikda nazarda tutilgan boshqa shakllarda beriladigan, ruxsat berish talablari va shartlariga majburiy ravishda rioya etilgan taqdirda muayyan faoliyatni (harakatlarni) amalga oshirish huquqini beradigan hujjat; Shaharsozlik sohasida nizolarni sudga qadar koʻrib chiqish va hal etish boʻyicha idoralararo komissiya (keyingi oʻrinlarda — komissiya) — shaharsozlik sohasida yuzaga keladigan nizolarni sudga qadar koʻrib chiquvchi va hal etuvchi idoralararo organ. shaharsozlik sohasidagi nizolar — Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonun hamda Shaharsozlik kodeksiga muvofiq vakolatli organning maʼmuriy-huquqiy faoliyatiga nisbatan sudga qadar koʻrib chiqiladigan kelishmovchiliklar. 3. Shaharsozlik sohasidagi nizolar quyidagi shaharsozlik faoliyatini amalga oshirish uchun beriladigan ruxsat etish xususiyatiga ega hujjatlar boʻyicha koʻrib chiqiladi: bino va inshootning tashqi koʻrinishini oʻzgartirishni kelishish boʻyicha xulosa; bino va inshootlarning ixtisoslashishini oʻzgartirish, qayta qurish, rekonstruksiya qilish hamda oʻz hududida qoʻshimcha bino va inshootlarni qurishni loyihalashtirishga ruxsatnomasi; arxitektura-rejalashtirish topshirigʻi; hududiy arxitektura-shaharsozlik kengashi qarori; hududiy boshqarmalar huzuridagi arxitektura-shaharsozlik kengashi ishchi organi xulosasi; shaharsozlik hujjatlarining yigʻma ekspertiza xulosasi; qurilish-montaj ishlarini boshlash uchun obyektni roʻyxatdan oʻtkazish boʻyicha hududiy inspeksiyaning ruxsatnomasi (invoys yoki QR-kod qoʻyilgan koʻchirma); qurilish-montaj ishlari tugallangan obyektdan foydalanish uchun ruxsatnoma. 4. Manfaatdor shaxs vakolatli organning ruxsat etish xususiyatiga ega hujjati yoki bunday hujjatni berishni rad etish haqidagi qarori, shuningdek, harakatlari (harakatsizligi) boʻyicha komissiyaga murojaat qilishi mumkin. Jismoniy va yuridik shaxslarning shaharsozlik sohasidagi qonuniy manfaatlarini koʻzlab vakolatli davlat organlari yoki aniqlangan qonun buzilishi holatlari yuzasidan huquqni muhofaza qiluvchi organlar ham komissiyaga murojaat qilishi mumkin. 5. Manfaatdor shaxslar tomonidan komissiyaga murojaat qilish ixtiyoriy boʻlib, bu ularning bevosita sudga murojaat qilish huquqini cheklamaydi. Manfaatdor shaxs komissiya qarorlaridan norozi boʻlgan taqdirda, mazkur nizolar sud tartibida koʻrib chiqiladi. Bunda sudlarda koʻrib chiqilgan yoki koʻrib chiqilayotgan nizolar komissiya tomonidan koʻrib chiqilmaydi. 6. Shaharsozlik sohasidagi nizolar komissiya tomonidan koʻrib chiqiladi. Komissiya tarkibi qurilish va uy-joy kommunal xoʻjaligi vazirining buyrugʻi bilan tasdiqlanadi. Bunda qurilish va uy-joy kommunal xoʻjaligi vaziri hamda uning tegishli oʻrinbosari, vazirlikning davlat-arxitektura nazorati boʻlimi boshligʻi, arxitektura va shaharsozlikni rivojlantirish boshqarmasi boshligʻi, Qurilish va uy-joy kommunal xoʻjaligi sohasida nazorat qilish inspeksiyasi boshligʻi, Urbanizatsiya va shaharsozlik hujjatlarini ishlab chiqish Respublika markazi direktori, Shaharsozlik hujjatlarini ekspertiza qilish Respublika markazi davlat muassasasi rahbari, Texnik meʼyorlash va standartlashtirish ilmiy-tadqiqot instituti direktori, “OʻzshaharsozlikLITI”, “ToshkentboshplanLITI” hamda “Qishloq qurilish loyiha” bosh loyiha institutlari bosh direktorlari komissiyaning doimiy aʼzosi hisoblanadi. Komissiyaning boshqa aʼzolari komissiyaga kelib tushgan murojaatning tegishligiga koʻra komissiya faoliyatiga jalb qilinadi. Komissiya yigʻilishida masalaga aloqador komissiya aʼzolarining uchdan ikki qismi ishtirok etgan taqdirda, vakolatli (kvorum) hisoblanadi. Yigʻilishni oʻtkazish uchun kvorum shakllanmagan taqdirda, komissiyaning yangi majlisi oʻtkaziladigan joy, sana va vaqt haqida belgilangan tartibda xabarnoma yuboriladi. 7. Ruxsat etish xususiyatiga ega hujjatni qabul qilgan yoki qabul qilishni rad etgan mansabdor shaxs komissiya aʼzosi boʻlishi mumkin emas. 8. Komissiya raisi ishda boʻlmagan vaqtda, komissiya majlisini uning oʻrinbosarlaridan biri olib boradi. 9. Komissiya raisi: komissiya faoliyati va uning ish tartibiga rioya etilishini tashkil etadi; manfaatdor shaxslardan kelib tushgan murojaatlarni koʻrib chiqish joyi, kuni va vaqtini belgilaydi; komissiya majlislarini oʻtkazadi va ularda raislik qiladi. Komissiya raisi komissiya tomonidan ishning oʻz vaqtida, toʻgʻri, shaffof va vijdonan bajarilishini tashkil etish uchun masʼul hisoblanadi. 10. Quyidagilar komissiyaning asosiy vazifalari hisoblanadi: manfaatdor shaxslarning shaharsozlik sohasidagi murojaatlarini ushbu Nizom va qonunchilik hujjatlari talablariga muvofiq koʻrib chiqish; shaharsozlik sohasida yuzaga keladigan nizolarni sudgacha hal qilish choralarini koʻrish. 11. Komissiya oʻziga yuklangan vazifalarni amalga oshirish va murojaatlarni koʻrib chiqishda, zarur hollarda, tegishli tashkilotlarning vakillarini jalb qilishi mumkin. 12. Komissiya murojaatlarni koʻrib chiqishda teng huquqlilik, xolislik, qonuniylik, kollegiallik va huquqni qoʻllash amaliyotining bir xilligini taʼminlash hamda murojaat etuvchilarning huquqlari va qonuniy manfaatlariga rioya qilish prinsiplariga asoslanadi. 13. Komissiya oʻz faoliyatini mazkur Nizom hamda boshqa tegishli qonunchilik hujjatlariga muvofiq amalga oshiradi. 14. Shaharsozlik sohasida nizolarni sudga qadar koʻrib chiqish va hal etish boʻyicha idoralararo komissiyaga ushbu Nizomga ilovadagi sxemaga muvofiq murojaat qilinadi va murojaatlar koʻrib chiqiladi. Manfaatdor shaxs komissiyaga ogʻzaki, yozma yoxud elektron shaklda vazirlikning elektron pochta yoki rasmiy veb-sayti orqali murojaat qilishi mumkin va unda quyidagilar koʻrsatilgan boʻlishi kerak: ruxsat etish xususiyatiga ega hujjatni qabul qilgan yoki uni qabul qilishni rad etgan yoxud harakat (harakatsizlik)ni amalga oshirgan vakolatli organning nomi; murojaat etgan jismoniy shaxsning (vakilining) familiyasi, ismi, otasining ismi va yashash joyi, yuridik shaxs uchun esa uning nomi va joylashgan joyi (pochta manzili); murojaat etgan shaxsning talablari; ilova qilinayotgan hujjatlarning roʻyxati (mavjud boʻlgan taqdirda); murojaat etilgan sana. 15. Murojaat yozma shaklda berilganda, murojaat qiluvchi yoki uning vakili tomonidan imzolanadi. Agar murojaat vakil tomonidan berilgan boʻlsa, unga ishonchnomaning yoki vakil vakolatlarini tasdiqlovchi boshqa hujjatning koʻchirma nusxasi ilova qilinishi kerak. 16. Jismoniy shaxs ogʻzaki murojaat qilayotganda (shaxsiy qabul orqali) oʻz shaxsini tasdiqlovchi hujjatni, yuridik shaxsning vakili esa oʻz vakolatlarini va shaxsini tasdiqlovchi hujjatni taqdim etishi kerak. Elektron shaklda beriladigan murojaatlarda murojaat qiluvchining elektron manzili va yagona identifikatori (JSHSHIR, yuridik shaxs esa — STIR) hamda boshqa rekvizitlar (oʻzi istagan hamda murojaat bilan bogʻliq maʼlumotlar) koʻrsatilishi kerak. Ogʻzaki murojaatlar komissiya kotibi tomonidan qabul qilinadi va murojaatlarni qayd etish reyestriga kiritiladi. 17. Manfaatdor shaxs murojaatga u bilan bogʻliq boʻlgan boshqa maʼlumotlar va hujjatlarni ham ilova qilishi mumkin. 18. Agar qonunda boshqacha qoida nazarda tutilmagan boʻlsa, murojaat ruxsat etish xususiyatiga ega hujjat yoki uni rad etish haqidagi qaror qabul qilingan paytdan yoki vakolatli organning harakatlari (harakatsizligi) maʼlum boʻlgan paytdan eʼtiboran 30 kundan kechiktirmay berilishi mumkin. 19. Komissiya kotibi manfaatdor shaxsning murojaatini u kelib tushgan kunda, ish vaqti tugaganidan keyin kelib tushgan taqdirda esa, keyingi ish kunida roʻyxatdan oʻtkazadi. Komissiya kotibi kelib tushgan murojaatning ushbu Nizomning 14-bandi talablariga muvofiqligini tekshiradi va uni komissiya majlisida koʻrib chiqishga tayyorlaydi yoki murojaat ushbu Nizomning 14-bandi talablariga nomuvofiqligi aniqlanganda, kamchiliklarni bartaraf etish uchun bir ish kuni mobaynida manfaatdor shaxsga qaytaradi. 20. Murojaat kelib tushgan kundan boshlab oʻn besh ish kunida komissiya tomonidan koʻrib chiqiladi. Bunda murojaatda koʻtarilgan masalalar ularni bevosita joyida oʻrganish, boshqa tegishli hujjatlar va materiallarni olish hamda boshqa tegishli tashkilotning vakillarini jalb qilishni talab etgan taqdirda, uni koʻrib chiqish muddati qoʻshimcha oʻn besh ish kuniga uzaytirilishi mumkin. 21. Komissiya kotibi komissiya aʼzolarini va manfaatdor shaxsni yoki uning qonuniy vakilini komissiya majlisi oʻtkaziladigan kundan kamida uch kun oldin majlis oʻtkaziladigan joy, sana va vaqt haqida xabardor qiladi. 22. Manfaatdor shaxs yoki uning qonuniy vakili komissiya tomonidan murojaat koʻrib chiqilishida ishtirok etish huquqiga ega. Bunda komissiya manfaatdor shaxs yoki uning qonuniy vakilining talabiga koʻra muhokamani videokonferensaloqa vositalaridan foydalangan holda oʻtkazishi mumkin. Videokonferensaloqa rejimida murojaatni koʻrib chiqish uchun texnik va boshqa sharoitlar vakolatli organning markaziy apparati yoki tegishli hududiy boʻlinmasi tomonidan taʼminlanadi. Murojaatni koʻrib chiqish vaqtida nizo bilan bogʻliq boʻlgan vakolatli organ yoki uning vakili komissiya raisining talabiga koʻra majlisda ishtirok etishi shart. 23. Murojaatni koʻrib chiqish yakuni boʻyicha bayon tuzilib, komissiya aʼzolari tomonidan imzolanadi va uni raislik qiluvchi tasdiqlaydi. 24. Murojaat etgan shaxs murojaatni komissiya tomonidan qaror qabul qilinguniga qadar chaqirib olishga haqli. Murojaatni chaqirib olish yozma (murojaatni yigʻilishda koʻrib chiqish jarayonida) yoki elektron shaklda (vazirlikning elektron pochta yoki rasmiy veb-sayti orqali) amalga oshirilishi mumkin. 25. Komissiya murojaat boʻyicha quyidagi qarorlardan birini qabul qilishga haqli: ruxsat etish xususiyatiga ega hujjatni berish yoki berishni rad etish haqidagi qarorni oʻzgarishsiz qoldirish; ruxsat etish xususiyatiga ega hujjatga yoki ruxsat etish xususiyatiga ega hujjatni berishni rad etish haqidagi qarorga oʻzgartirishlar kiritish; ruxsat etish xususiyatiga ega hujjatni berish yoki berishni rad etish haqidagi qarorni bekor qilish va zarur boʻlgan taqdirda, yangi qaror qabul qilish; vakolatli organga yoki uning mansabdor shaxsi zimmasiga berilgan murojaat mohiyati boʻyicha muayyan harakatlarni amalga oshirish yoxud harakatni amalga oshirmaslik boʻyicha majburiyat yuklash. 26. Murojaat komissiya tomonidan koʻrilayotganda, yuzaga keladigan masalalar uning aʼzolari tomonidan bir ovozdan hal qilinadi. Hech bir aʼzo ovoz berishda betaraf qolishga haqli emas. Ovozlar teng boʻlib qolgan taqdirda, komissiya raisining ovozi hal qiluvchi hisoblanadi. 27. Vakolatli organning qarori yuzasidan murojaat qilingan taqdirda, murojaat roʻyxatdan oʻtkazilgan paytdan eʼtiboran qarorning amal qilishi va ijro etilishi toʻxtatib turiladi. Bu haqida komissiya tomonidan vakolatli organga va manfaatdor shaxslarga xabar beriladi. 28. Komissiya tomonidan qonun buzilishi holatlari aniqlangan taqdirda, bu haqida xulosa tuzilib, tegishli yuqori turuvchi organga va huquqni muhofaza qiluvchi organlarga xabar beriladi. 29. Komissiya kotibi ikki ish kunida komissiya qarorini ariza beruvchiga yuboradi hamda qarorni “Shaffof qurilish” milliy axborot tizimidagi Shaharsozlik sohasida nizolarni sudga qadar hal qilish reyestriga kiritadi. 30. Shaharsozlik sohasidagi ruxsat etish xususiyatiga oid hujjatlar bilan bogʻliq murojaatlar sudga qadar koʻrib chiqish ushbu Nizom hamda boshqa qonunchilik hujjatlarida belgilangan tartibda amalga oshiriladi. 31. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 32. Shaharsozlik sohasidagi ruxsat berilgan hujjatlar tufayli jismoniy va yuridik shaxslarga yetkazilgan zarar belgilangan tartibda qoplanadi.